b"\n_START_ARTICLE_\nMateu Brujas i Romeu\n_START_SECTION_\nBiografia\n_START_PARAGRAPH_\nMateu Brujas va fer estudis de teoria t\xc3\xa8xtil i va treballar de te\xc3\xb2ric a la f\xc3\xa0brica Capmany de Sabadell. Als 26 anys s'establ\xc3\xad pel seu compte amb una modesta ind\xc3\xbastria t\xc3\xa8xtil que s'engrand\xc3\xad r\xc3\xa0pidament amb la introducci\xc3\xb3 als mercats espanyol i sud-americ\xc3\xa0. L'\xc3\xa8xit, per\xc3\xb2, li arrib\xc3\xa0 amb la fabricaci\xc3\xb3 d'un nou g\xc3\xa8nere anomenat xeviot, teixit de llana de colors suaus, amb un acabat lleugerament enfeltrat i flonjo al tacte. Brujas va ser el primer fabricant que llan\xc3\xa7\xc3\xa0 el xeviot al mercat peninsular. Va ser famosa la casa amb la f\xc3\xa0brica annexa que es va fer construir al carrer d'Arimon, a finals del segle XIX, coneguda popularment com a ca la Patoia. Brujas va ser tinent d'alcalde de l'ajuntament, encarregat de la regidoria de Foment. Fou distingit amb la Gran Creu d'Isabel la Cat\xc3\xb2lica pels seus m\xc3\xa8rits en el terreny industrial i social._NEWLINE_L'any 1910 Sabadell li dedic\xc3\xa0 un carrer, que \xc3\xa9s un tram del que popularment es coneix com a Gran Via."